2020. gada 26. augustā Rīkojums Nr. 477

Rīgā (prot. Nr. 50 26. §)

**Par konceptuālo ziņojumu "Par valsts autoceļu ikdienas uzturēšanas tirgus atvēršanu no 2021. gada"**

1. Atbalstīt konceptuālajā ziņojumā "Par valsts autoceļu ikdienas uzturēšanas tirgus atvēršanu no 2021. gada" (turpmāk ­– konceptuālais ziņojums) ietverto risinājumu pilnībā atvērt valsts autoceļu ikdienas uzturēšanas tirgu no 2021. gada 1. oktobra un pretendentus valsts autoceļu ikdienas uzturēšanas darbu veikšanai izvēlēties atklātā konkursā Publisko iepirkumu likumā noteiktajā kārtībā.

2. Satiksmes ministrijai saskaņā ar likuma "Par autoceļiem" 7. panta trešo daļu deleģēt valsts akciju sabiedrībai "Latvijas Valsts ceļi" atklāta konkursa rīkošanu un līguma slēgšanu par valsts autoceļu ikdienas uzturēšanas darbu veikšanu.

3. Lai īstenotu šā rīkojuma 1. punktā minēto risinājumu, Satiksmes ministrijai sagatavot un satiksmes ministram:

3.1. līdz 2020. gada 1. oktobrim iesniegt noteiktā kārtībā Ministru kabinetā tiesību akta projektu par grozījumiem Ministru kabineta 2010. gada 9. marta noteikumos Nr. 224 "Noteikumi par valsts un pašvaldību autoceļu ikdienas uzturēšanas prasībām un to izpildes kontroli", pārskatot valsts autoceļu ikdienas uzturēšanas prasības;

3.2. līdz 2020. gada 31. oktobrim iesniegt noteiktā kārtībā Ministru kabinetā likumprojektu par grozījumiem likumā "Par autoceļiem", paredzot, ka ar 2021. gada 1. janvāri ar akciju sabiedrību "Latvijas autoceļu uzturētājs" tiek slēgts deleģēšanas līgums uz deviņiem mēnešiem par valsts autoceļu kompleksās ikdienas uzturēšanas darbu plānošanu un veikšanu un atklātā konkursā Publisko iepirkumu likumā noteiktajā kārtībā tiek izvēlēti pretendenti valsts autoceļu ikdienas uzturēšanas darbu veikšanai no 2021. gada 1. oktobra.

Ministru prezidents A. K. Kariņš

Satiksmes ministrs T. Linkaits